10 लाख फैंस के लिए चली थीं 9 स्पेशल ट्रेन, 80 करोड़ के प्राइवेट जेट के मालिक
Nandamuri Taraka Rama Rao Jr's Birthday Special: Junior NTR's Wedding Expenditure and Current Private Jet Collection. विवाद के बावजूद शादी में खर्च किए 100 करोड़ रुपए, 12 हजार फैंस पहुंचे थे - वाइफ को पहनाई 1 करोड़ की साड़ी, शादी के बाद कर दी दान
जूनियर एनटीआर उर्फ नंदमुरी तारक रामा राव कल यानी 20 मई को 40 के होने वाले हैं। 1991 में तेलुगु इंडस्ट्री में कदम रखने वाले एनटीआर आज साउथ के हाईएस्ट पेड एक्टर्स में से एक हैं। हाल ही में इनकी फिल्म आरआरआर के गाने नाटू-नाटू ने भी बेस्ट ओरिजिनल सॉन्ग की कैटेगरी में ऑस्कर अवॉर्ड जीतकर इतिहास रचा है। एनटीआर फैन फॉलोइंग की रेस में रजनीकांत और एमकेटी जैसे साउथ सुपरस्टार को टक्कर देते हैं। इसका अंदाजा इस बात से लगाया जा सकता है कि 2004 में इनकी फिल्म आंध्रवाला के ऑडियो लॉन्च में ही 10 लाख लोगों की भीड़ जमा हुई थी। क्रैज ऐसा था कि सरकार ने भी इस ऑडियो लॉन्च इवेंट के लिए स्पेशल ट्रेन चलवाई थी।
फैंस जितना एनटीआर को चाहते हैं उतना ही प्यार एनटीआर भी अपने फैंस से करते हैं, यही वजह थी कि उन्होंने अपनी शादी में ही 12 हजार फैंस को बुलाया था। सिर्फ इस शादी में ही 100 करोड़ रुपए खर्च हुए थे। एनटीआर की नेटवर्थ 440 करोड़ है, साथ ही ये 80 करोड़ के प्राइवेट जेट के भी मालिक हैं।
आज एनटीआर के 40 साल के होने के मौके पर जानिए उनकी जिंदगी से जुड़े कुछ बेहद इंटरेस्टिंग फैक्ट्स-
दादा थे आंध्रप्रदेश के पूर्व CM
20 मई 1983 को जन्मे एनटीआर के पिता नंदमुरी हरिकृष्णा तेलुगु के पॉपुलर एक्टर थे, वहीं उनके दादाजी एनटी रामा राव एक्टर होने के साथ-साथ आंध्र प्रदेश के CM रह चुके हैं। दादा जी के नाम पर ही जूनियर एनटीआर का नाम रखा गया था। जूनियर एनटीआर ने दादा जी की फिल्म ब्रह्मऋषि विश्वामित्र में बतौर चाइल्ड आर्टिस्ट काम किया था, उस फिल्म को बेस्ट चिल्ड्रन फिल्म का नेशनल अवॉर्ड मिला था।
17 साल की उम्र में सिफारिश से मिली थी पहली फिल्म
साउथ डायरेक्टर के राघवेंद्र राव को जब पता चला की एस.एस. राजामौली फिल्म स्टूडेंट नं 1 के लिए नए लड़के की तलाश कर रहे हैं, तो उन्होंने जूनियर एनटीआर के नाम का सुझाव दिया। एनटीआर के ऑडिशन से इंप्रेस होकर राजामौली ने उन्हें अपनी फिल्म में साइन कर लिया, लेकिन उससे पहले उन्होंने निन्नू चूड़ालानी से डेब्यू कर लिया। उस समय वो महज 17 साल के थे। फिर साल दर साल स्टूडेंट नं 1 (2001), आदी (2002), सिम्हाद्री (2003) जैसी हिट फिल्में करते हुए जूनियर एनटीआर साउथ के टॉप एक्टर्स में गिने जाने लगे।
10 लाख फैंस के लिए सरकार ने चलवाई स्पेशल ट्रेन
2004 में एनटीआर की फिल्म आंध्रवाला के ऑडियो लॉन्च इवेंट में 10 लाख लोग शामिल हुए थे। ये इंडियन सिनेमा का सबसे बड़ा ईवेंट कहा जाता है। खुद एनटीआर चॉपर से इवेंट में पहुंचे थे। ऑडियो लॉन्च से इतनी भीड़ इकट्ठा हुई कि सरकार को भी 9 स्पेशल ट्रेन चलवानी पड़ी थीं।
ऑडियो लॉन्च में 25 हजार फैंस में हुई भगदड़ में हुई एक फैन की मौत
17 मार्च 2013 को एनटीआर ने हैदराबाद के नानकरामगुड़ा रामा नायडू स्टूडियो में फिल्म बादशाह का ऑडियो लॉन्च इवेंट रखा था। इस ओपन एयर ईवेंट में 25 हजार से ज्यादा लोग शामिल हुए। जगह कम पड़ने पर इस ईवेंट में भगदड़ मच गई, जिसमें एक फैन की मौत हो गई।
खबर मिलते ही एक्टर खुद उस मृत फैन के परिवार को सांत्वना देने पहुंचे और 5 लाख रुपए की आर्थिक मदद की। एनटीआर ने उस परिवार को गोद लेते हुए ऐलान कर दिया कि अब से परिवार का सारा खर्च वो खुद उठाएंगे।
बाल विवाह करने का आरोप लगा तो टालनी पड़ी थी शादी
जूनियर एनटीआर ने जब तेलुगु चैनल के मालिक नर्ने श्रीनिवास की बेटी लक्ष्मी प्रणति से सगाई की तो उस समय लक्ष्मी की उम्र महज 17 साल थी। जैसे ही खबर सामने आई तो एक्टर के खिलाफ चाइल्ड मैरिज एक्ट के तहत शिकायत दर्ज हुई। विवाद बढ़ने के बाद एनटीआर ने लक्ष्मी के 18 साल पूरे होने का इंतजार किया और 5 मई 2011 को शादी की।
विवाद के बावजूद शादी में खर्च किए 100 करोड़ रुपए, 12 हजार फैंस पहुंचे थे
2011 में जूनियर एनटीआर ने हैदराबाद के हिटलेक्स एग्जीबिशन सेंटर, माधापुर में शादी की थी। इस शादी में 3 हजार हाईप्रोफाइल गेस्ट समेत 12 हजार फैंस शामिल हुए थे। सिर्फ मंडप सजाने में ही 18 करोड़ रुपए खर्च किए गए थे।
वाइफ को पहनाई 1 करोड़ की साड़ी, शादी के बाद कर दी दान
जूनियर एनटीआर की वाइफ लक्ष्मी प्रणति ने फेरे लेते हुए 1 करोड़ रुपए की साड़ी पहनी थी, जिसे शादी के बाद दान कर दिया गया था। ये आज भी भारत की सबसे ग्रैंड शादियों में से एक है।
जिस जगह एक्सीडेंट हुआ उसी जगह हुई पिता और भाई की मौत
2009 में जूनियर एनटीआर ने तेलुगु देशम पार्टी के लिए आंध्र प्रदेश में प्रचार का काम किया था। 26 मई 2009 को एक कैंपेन खत्म कर हैदराबाद लौटते हुए एनटीआर की SUV का सूर्यापेट में जोरदार एक्सीडेंट हुआ था। दो गाड़ियों की टक्कर इतनी भीषण थी कि जूनियर एनटीआर SUV से बाहर गिर गए थे। उनका इलाज सिकंदराबाद के कृष्णा इंस्टीट्यूट मेडिकल कॉलेज में हुआ था।
ये संयोग है कि जिस जगह एनटीआर का कार एक्सीडेंट हुआ था, उसी के आसपास के इलाके में ही एनटीआर के पिता नंदमुरी की भी कार एक्सीडेंट में मौत हुई थी। नंदमुरी 2018 में अपने दोस्त के घर एक शादी अटेंड करने जा रहे थे। वो खुद 160 की स्पीड में गाड़ी चला रहे थे, लेकिन जैसे ही वो पानी की बोतल उठाने के लिए झुके तो कार ने नियंत्रण खो दिया और उनका एक्सीडेंट हो गया। 2014 में जूनियर एनटीआर के बड़े भाई जानकी की मौत भी उसी हाईवे में हुए एक कार एक्सीडेंट में हुई थी।
440 करोड़ की नेटवर्थ, लग्जरी गाड़ियों के हैं शौकीन
जूनियर एनटीआर 40-50 करोड़ रुपए फीस लेने वाले साउथ के हाईएस्ट पेड एक्टर्स में से एक हैं। उनकी कुल नेटवर्थ 440 करोड़ रुपए है। हैदराबाद के सबसे नामी जुबली हिल्स इलाके में उनका आलीशान घर है जिसकी कीमत 25 करोड़ रुपए है। हैदराबाद के अलावा जूनियर एनटीआर की हैदराबाद बेंगलुरु और कर्नाटक में भी कई प्रॉपर्टीज हैं। एनटीआर को लग्जरी गाड़ियों का ऐसा शौक है कि वो लैंबोर्गिनी यूरस ग्रेफाइट कैप्सूल खरीदने वाले पहले भारतीय हैं। उन्होंने गाड़ी लॉन्च होने के दो दिन बाद ही इसे खरीद लिया था। इसके अलावा उनके कार कलेक्शन में रेंज रोवर वॉग, पोर्शे 718 केमैन और BMW 720 LD भी है।
80 करोड़ के प्राइवेट जेट के हैं मालिक, इंटरनेशनल एयरपोर्ट पर पार्क रहता है जेट
लग्जरी गाड़ियों के अलावा जूनियर एनटीआर प्राइवेट जेट के भी मालिक हैं। ये जेट उन्होंने 80 करोड़ रुपए में खरीदा है, जिसे वो शमशाबाद इंटरनेशनल एयरपोर्ट की जेट पार्किंग में रखते हैं।